Sisä-Suomen poliisin mukaan Laukaan avolaitoksesta karanneet vangit ovat vaarallisia.

Michael Penttilä POLIISI

Tenho Långström POLIISI

Michael Penttilä ja Tenho Långström karkasivat tiistaina, kun vangit olivat kauppareissulla Jyväskylän Prismasta. Poliisi pitää kaksikkoa vaarallisena.

Molemmilla miehillä on vakavaa rikostaustaa. Lisäksi toisen osalta poliisi tutkii vankeusaikana tapahtunutta epäiltyä laitonta uhkausta.

Penttilä oli karkaamishetkellä pukeutunut oranssiin ja mustaan collegepaitaan, jossa on selässä iso HD-logo ja etupuolella vasemmalla pienempi HD-logo. Jalassaan hänellä oli vaalean siniset, tiukat Levis-merkkiset farkut sekä valkoiset Converse-lenkkarit. Vasemmassa ranteessaan hän pitää kultakelloa.

Långströmillä oli päällään musta nahkatakki ja mustat suorat housut.

Långström on mahdollisesti liikkeellä vuoden 2009 Volvo-henkilöautolla. Auton rekisterinumero on TTY-152.

Poliisi kaipaa havaintoja miehistä ja auton liikkeistä. Havainnot pyydetään ilmoittamaan välittömästi hätänumeroon 112.

Pidämme heitä vaarallisina

Rikoskomisario Veli-Pekka Välisaaren mukaan miehet poistuivat kaupasta todennäköisesti yhdessä. Poliisin mukaan näyttää kuitenkin siltä, että miesten tiet erkaantuivat jo eilen illalla.

Aiemmin Laukaan vankilasta arvioitiin Iltalehdelle, että karannut Penttilä ei ole vaarallinen, sillä hänet on katsottu sopivaksi avovankilaan. Välisaari korostaa, että kyseessä on kaksi eri viranomaisarviota.

- Meillä on omia tietolähteitämme ja tapojamme tehdä uhka-arvioita. Tässä tapauksessa pidämme heitä erityisesti historiansa ja muiden seikkojen takia vaarallisena, Välisaari sanoo.

Arvioon vaikuttaa myös käynnissä oleva tutkinta. Toista miestä epäillään laittomasta uhkauksesta, joka tapahtui vankeuden aikana.

Välisaari ei voi kertoa tästä tapauksesta enempää tutkinnallisista syistä.